Analisis Kemenangan Jacinda Ardern Dalam PRU

PM New Zealand, Jacinda Ardern memimpin Parti Labour mencapai kemenangan dalam PRU semalam.

Walaupun undi popular tak sampai 50%, tapi berjaya sapu 64 daripada 120 kerusi parlimen. Menambah lagi 18 kerusi berbanding PRU 3 tahun lepas.

Ini bukan pasal soal lelaki vs. wanita. NZ dah ada 3 PM wanita. Kali ini ketua parti pembangkang yang mencabar Ardern pun seorang wanita.

Kemenangan Ardern dah dijangka sebab berjaya mengawal COVID.

Bagaimana dia berjaya?

Tutup sempadan pada peringkat awal.

Sehari selepas Filipina melaporkan kematian pertama COVID di luar China (2 Februari), terus NZ sekat semua orang yang datang melalui China, termasuk warga bukan China. Dan NZ awal sehari dari Malaysia (18 Mac) buat sekatan sempadan.

Sampai sekarang pun sempadan NZ ditutup kepada orang luar. Ardern kata hanya dilonggarkan untuk terima 1400 orang sebulan selepas dia menang.

Strict and decisive. Itu faktor kejayaan Ardern.

Time tu tak ramai berani buat sebab takut kena kecam. “Migran juga manusia” bak kata orang.

Ardern tak takut sebab benda tu selari dengan plan dia untuk kurangkan kemasukan imigran.

Dan dia ada kelebihan sebab berasal dari Parti Labour yang dipandang ‘liberal’.

Bayangkan kalau Parti National (konservatif) yang buat dasar macam tu, mesti kena kecam ‘rasis’, ‘xenophobic’ macam-macam.

Labour di bawah Ardern lebih tegas dalam soal imigran sebab Labour bekerjasama dengan Parti New Zealand First untuk bentuk kerajaan.

NZ First ni parti apa? Parti ‘nativist’, ‘nationalist-populist’ yang anti-immigran.

NZ First ditubuhkan oleh ahli National yang keluar parti sebab anggap National tak cukup tegas dalam soal imigran.

Dalam PRU 2017, Labour dapat 46 kerusi, National dapat 56. Tapi Labour bentuk kerajaan dengan bergabung dengan NZ First (9) dan Greens (8).

Ketua NZ First, Winston Peters jadi TPM. Jadi Ardern perlu ikut rentak NZ First dalam dasar imigran dan kawalan sempadan. Kalau tak kang Peters tarik sokongan.

NZ pun ada politik katak. Cuma diorang tak panggil katak, panggil ‘waka-jumping’ (‘waka’ tu Bahasa Maori untuk kapal).

Di bawah Ardern, orang asing tak boleh beli rumah (kecuali Australia dan Singapura yang ada perjanjian). Sasaran kemasukan imigran dikurangkan dari 70,000 setahun kepada 30,000.

Sebab itu, pada tahap awal Ardern pernah disamakan dengan Trump oleh media luar.

Ini Wall Street Journal tulis pasal Ardern: ‘Meet New Zealand’s Justin Trudeau – except she’s more like Trump on immigration’.

Bahaya juga disamakan dengan Trump. Jadi Ardern agak agresif buat PR exercise untuk tonjolkan sisi dia yang liberal dan inklusif. Pakai hijab selepas kejadian Christchurch tu orang NZ anggap over, tapi media luar suka.

Tapi apa pun, ‘political will’ terhadap kawalan sempadan yang lebih ketat ini lah yang membantu Ardern handle COVID dengan cemerlang.

Sekarang parti Ardern dapat majoriti yang strong and formidable, melepasi 61 kerusi yang diperlukan untuk bentuk kerajaan, tanpa perlu bergabung dengan parti lain.

Jadi ada kemungkinan Ardern kembali jadi ‘liberal’ sejati yang mengalu-alukan imigran dan open border. Dia dah menang, dia lah yang kawal naratif.

Malah NZ First kali ini bungkus makan telur, hilang kesemua 9 kerusi.

Sebab orang yang tak sokong NZ First hanya nampak jasa Ardern, tak nampak dorongan NZ First di sebalik Ardern. Penyokong tegar pula nampak NZ First tak cukup tegas dan banyak berkompromi dengan Ardern dalam isu imigran (NZ First nak lagi strict).

Silap besar Peters tamak jawatan. Andai kata NZ First duduk luar kerajaan, biar National dan Labour saling bercakaran, tak dapat handle COVID, mesti NZ First boleh bangkit sebagai ‘third force’ dalam PRU kali ini.

Sebelum mengidolakan Ardern atau cemburu dengan rakyat New Zealand dapat pemimpin yang power, cuba XXXXXXXXXX (censored sebab takut nanti ramai triggered)

“Politicians are the reflection of the society


Sejarah Awal Negeri Selangor dan Kesultanan Selangor

Negeri Selangor yang wujud pada pertengahan kedua abad ke-18 adalah dipercayai mengikut nama sungai di mana mula diasaskan kerajaan baru. Sejarah Selangor bermula dari tebing Sungai Kuala Selangor di mana letaknya sebuah pekan di pinggir Sungai Selangor yang mana akhirnya menjadi pusat pentadbiran Kerajaan Selangor yang pertama.

Di sinilah bermulanya nama Selangor bersempena dengan nama sebatang sungai.Secara umumnya,Selangor (Kuala Selangor) telah wujud lebih awal iaitu kira-kira abad ke 16 kerana sebelum Melaka diserang Portugis dalam tahun 1511, Kuala Selangor berada dalam jajahan Melaka.

Di samping itu, gelaran ‘Darul Ehsan’ yang digunakan oleh kerajaan Selangor pada hari ini sebenarnya telah bermula pada zaman pemerintahan Sultan Salehuddin dan Sultan Ibrahim melalui hubungan surat menyurat dengan Kompeni Belanda dan Kompeni Inggeris.Bezanya ketika itu,Sultan Salehuddin dan Sultan Ibrahim tidak menggunakan gelaran ‘Darul Ehsan’ tetapi sebaliknya menggunakan gelaran ‘Darul Khusus’ bagi Negeri Selangor.

Pemerintah Awal

Sebelum berdirinya Kesultanan Selangor, sudah ada pemerintah yang mentadbir Selangor. Tun Perak, anak kepada Bendahara Melaka, Tun Perpatih Sedang dilantik oleh Sultan Muzaffar Shah Melaka (1446-1459) pada tahun 1446 sebagai Penghulu Klang. Jeram sebagai jajahan takluk Melaka pernah ditadbir oleh Paduka Mamat, putera kepada Sultan Mansur Shah Melaka (1459-1477).

Selepas kejatuhan Empayar Melaka ke
tangan Portugis pada 1511, kesetiaan pemerintahan jajahan Selangor beralih
kepada Johor yang mana Sultan Mahmud dan pengikut setianya menubuhkan kerajaan
dalam buangan di Kepulauan Bintan.

Di zaman pemerintahan Sultan Alauddin Shah, sultan pertama
Johor Lama, Kelang telah mempunyai pemerintah yang dikenali dengan gelaran
Mandulika.

Kemudian Dato’ Engku Kelang, anak Puteri Mayang Selida
bersama salah seorang ahli keluarga Bendahara Johor dihantar ke Selangor untuk
mentadbir di
sini.

Institusi Kesultanan Negeri Selangor

Kesultanan Selangor pada hari ini telah diasaskan oleh Raja Lumu,Putera Opu Daeng Chelak atau Daeng Pali,Yamtuan Muda Johor ke 2 pada kurun ke 18. Baginda datang ke Selangor sekitar tahun 1730 an.Raja Lumu diiktiraf  sebagai pemerintah Selangor pada tahun 1743. Kedudukan ini walau bagaimanapun tidak memberikan beliau kuasa mutlak terhadap kawasan yang kini dikenali sebagai Selangor, tetapi sekadar sebagai pemerintah di sekitar kawasan sungai Selangor. Malah, kerajaan Johor pada ketika itu masih menganggap Selangor masih di bawah jajahannya.

Pada 1756, sultan Johor ketika itu, Sultan Sulaiman Badrul Alam Shah mengunjungi Melaka bagi menunjukkan penghargaan kepada Belanda yang membantu Sultan Mahmud menewaskan Raja Alam di Siak. Beliau juga menandatangani perjanjian yang memberikan hak kepada Belanda ke atas bijih timah di Selangor (Kuala Selangor), Klang dan Linggi. Oleh sebab itu, Baginda cuba mendapatkan pengiktirafan daripada Perak. Akhirnya,pada tahun 1766, Raja Lumu mendapatkan pengikirafan daripada Sultan Mahmud (Raja Kimas) dan memakai gelaran Sultan Salehudin.

Setelah Sultan Salehudin mangkat pada tahun 1782, puteranya Sultan Ibrahim telah diangkat sebagai Sultan dan pemerintahan antara tahun 1782 hingga 1826. Oleh yang demikian, pemerintahan negeri Selangor adalah dari keturunan Sultan Salehuddin. Sultan yang ketiga ialah Sultan ialah Sultan Muhammad (1826-1857) iaitu putera kepada Sultan Ibrahim. Sultan keempat ialah Sultan Sir Abdul Samad (1857-1898). Manakala Sultan Sir Alaeddin Suleiman Shah (1898-1938).

Antara tahun 1938-1942, Sultan Sir Hisamuddin Alam Shah telah dilantik sebagai Sultan Selangor yang ke enam. Sewaktu pendudukan tentera Jepun di Tanah Melayu pada tahun 1942-1945, Sultan Musa Ghiathudin Riayat Shah  telah ditabalkan sebagai Sultan Selangor dengan suatu istiadat yang diadakan di Istana Mahkota Puri,Klang pada tahun 1943. Setelah tamat pemerintahan Jepun,Sultan Sir Hisamuddin Alam Shah Al-Haj telah diangkat semula memerintah negeri Selangor oleh Kerajaan Tentera British. Baginda memerintah antara tahun 1945 hingga 1960.

Pada tahun 1960, putera Sultan Sir Hisamuddin Alam Shah Al-Haj,Sultan Salahuddin Abdul Aziz Shah Al-Haj telah memerintah Negeri Selangor sehinggalah Baginda mangkat pada tahun 2001.Antara tahun 2001 hingga sekarang,putera sulung Almarhum Sultan Salahuddin Abdul Aziz Shah Al-Haj, DYMM Sultan Sharafuddin Idris Shah telah dimasyhurkan sebagai pemegang teraju pemerintahan Negeri Selangor.

DULI YANG MAHA MULIA
SULTAN SELANGOR

1. Almarhum Sultan Salehuddin Ibni Almarhum Yamtuan Muda  Daeng Chelak, 1766 -1782 2. Almarhum Sultan Ibrahim Ibni Almarhum Sultan Salehuddin, 1782-1826

3. Almarhum
Sultan Muhammad Ibni Almarhum Sultan Ibrahim, 1826-1857

4. Almarhum
Sultan Abdul Samad Ibni Almarhum Raja Abdullah,1857-1898

5. Almarhum
Sultan Sir Alaeddin Suleiman Shah Ibni Almarhum Raja Muda Musa, 1898-1938

6. Almarhum
Sultan Sir Hisamuddin Alam Shah Alhaj Ibni Almarhum Sultan Sir Alaeddin
Suleiman Shah, 1938-1942 dan 1945-1960

7. Almarhum
Sultan Musa Ghiatuddin Riayat Shah Ibni Almarhum Sultan Sir Alaeddin Suleiman
Shah, 1942-1945

8. Almarhum
Sultan Salahuddin Abdul Aziz Shah Alhaj Ibni Almarhum Sultan Sir Hisamuddin
Alam Shah Alhaj, 1960-2001

9. Sultan
Sharafuddin Idris Shah Ibni Almarhum Sultan Salahuddin Abdul Aziz Shah Alhaj,
2001-kini

Rujukan

Adnan Haji Nawang  &Mohd.Fadzil Othman. (1992). Selangor Sejarah dan Proses Pembangunannya.

Jabatan Sejarah Universiti Malaya. Muzium Sultan Alam Shah Selangor D.E.United Selangor Press.

Muzium Sejarah Daerah Kuala Selangor


Legenda-Legenda Banjir Besar Dalam Tamadun Dunia

1. Agama Islam

Umat Islam wajib menyakini akan peristiwa yang berlaku pada zaman Nabi Nuh A.S mengenai kisah Nabi Nuh A.S berdakwah kepada umatnya supaya menyembah ALLAH dan meninggalkan sembahan berhala dan banyak tuhan. Namun dakwah Nabi Nuh A.S diketawakan, dicaci-dimaki serta diejek. Akhirnya selepas lebih 950 tahun berdakwah, maka ALLAH perintahkan Nabi Nuh A.S untuk membina sebuah kapal.

Dan sesungguhnya Kami telah mengutus Nuh kepada kaumnya, maka ia tinggal di antara mereka seribu tahun kurang lima puluh tahun.” (Surah Al-Ankabut: Ayat 14)

Arahan pembinaan bahtera dapat dilihat pada ayat di bawah:

“Dan diwahyukan kepada Nuh, bahawasannya sekali-kali tidak akan beriman di antara kaummu, kecuali orang-orang yang telah beriman saja, kerana itu janganlah kamu bersedih hati tentang apa yang selalu mereka kerjakan. Dan buatlah bahtera itu dengan pengawasan dan petunjuk wahyu Kami, dan janganlah kamu bicarakan dengan Aku tentang orang-orang yang lalim itu. Sesungguhnya mereka itu akan ditenggelamkan.
(Surah Hud: 36-37)

Namun, ketika pembinaan bahtera itu, Nabi Nuh A.S seringkali diejek:

“Dan mulailah Nuh membuat bahtera itu. Dan setiap kali pemimpin kaumnya berjalan metewati Nuh, mereka mengejeknya. Berkatalah Nuh: ‘Jika kamu mengejek kami, maka sesungguhnya kami (pun) akan mengejekmu sebagaimana kamu sekalian mengejek kami. Kelak kamu akan mengetahui siapa yang akan ditimpa oleh azab yang menghinakan dan yang akan ditimpa azab yang kekal.” (Surah Hud: Ayat 38- 39)

Oleh kerana sudah 950 tahun dakwah Nabi Nuh A.S, Nabi Nuh berdoa yang sedemikian untuk kaumnya:

“Ya Tuhanku, janganlah Engkau biarkan seorang pun di antara orang- orang kafir itu tinggal di atas bumi.” (Surah Nuh: 26)

Nabi Nuh membenarkan doanya dengan alasan:

“Sesungguhnya jika Engkau biarkan mereka tinggal, nescaya mereka akan menyesatkan hamba-hamba-Mu, dan mereka tidak akan melahirkan selain anak yang berbuat maksiat dan kafir. ” (Surah Nuh: 27)

Lantas ALLAH pun berfirman dalam Al-Quran seperti berikut:

“Dan apabila datang hukum Kami untuk membinasakan mereka dan air memancut-mancut dari muka bumi (faara at-tannur), Kami berfirman kepada Nabi Nuh: Bawalah dalam bahtera itu dua dari tiap-tiap sejenis haiwan (jantan dan betina) dan bawalah ahlimu kecuali orang yang telah ditetapkan hukuman azab atasnya (disebabkan kekufurannya), juga bawalah orang-orang beriman dan tidak ada orang-orang yang beriman yang turut bersama-samanya, melainkan sedikit sahaja.

Dan (ketika itu) berkatalah Nabi Nuh (kepada pengikut-pengikutnya yang beriman): Naiklah kamu ke bahtera itu sambil berkata: Dengan nama Allah bergerak lajunya dan berhentinya. Sesungguhnya Tuhanku adalah Maha Pengampun, lagi Maha Mengasihani.” (Surah Hud, Ayat 40-41)

Bala yang maha dasyat melanda umat Nabi Nuh. Dipercayai ketika itu, bahawa seluruh dunia ditenggelami air. Maka apabila surut, maka tamadun dunia terpaksa bermula semula kerana semuanya sudah musnah dalam banjir itu. Oleh kerana banjir itu berlaku di seluruh dunia, maka seluruh masyarakat dunia yang hidup pada zaman itu mempunyai kisah banjir besar mereka tersendiri.

2. Tamadun Melayu Kelantan, Proto-Melayu (Temuan dan Jakun) serta Orang Asli Tasik Chini

– Masyarakat Kelantan

Dalam dogengan masyarakat Kelantan, ada diceritakan bahawa pada suatu masa dahulu, sebuah pesta diadakan dan semua haiwan dipaksa untuk berlawan antara satu sama lain. Ketika pertarungan terakhir, antara seekor anjing dan kucing, satu air bah datang dari gunung dan menyapu semua manusia kecuali tiga orang manusia yang pergi ke hutan untuk mencari kayu api. (Rujukan: Gaster, Theodor H. Myth, Legend, and Custom in the Old Testament, Harper & Row pg 104 ,New York, 1969.)

– Masyarakat Temuan

Ribuan tahun yang lalu, ramai orang Temuan mati kerana mereka telah melakukan “Celau” (dosa-dosa yang menimbulkan kemarahan tuhan dan nenek moyang mereka). Tuhan mereka telah menghantar hukuman “celau” dalam bentuk Banjir Besar yang telah melemaskan semua orang Temuan yang melakukan dosa.

Hanya dua daripada suku Temuan, bernama Mamak dan Inak Bungsuk terselamat hari itu dengan memanjat di pokok Eagwood di Gunung Raja yang terletak di sempadan negeri Selangor dan Pahang.

Terdapat sebuah kampung Temuan di sana yang bernama Kampung Orang Asli Pertak. Mamak dan Inak Bungsuk terselamat kerana mereka mempunyai mantera untuk meringankan hukuman “Celau” yang berbentuk ribut dan banjir besar. Gunung Raja menjadi tempat kelahiran dan rumah pusaka suku kaum Temuan.

Hari ni antara kepercayaan masyarakat yang datang dari peristiwa ini ialah mereka akan menutup telinga mereka jika mengembara di bawah hujan.

– Masyarakat Jakun

Suatu masa dahulu, Dewa Pirman telah memusnahkan dunia dengan banjir besar. Namun, Pirman telah mencipta seorang manusia dan perempuan yang diletakkan di dalam sebuah kapal yang diperbuat dari kayu pulai. Dan apabila banjir surut, kapal mereka mendarat dan tanah yang dipenuhi oleh air kini sudah pun surut dan tanah luas terbentang.

3. Tamadun Tamil

Dalam sastera Tamil yang bernama Sanggam, diceritakan bahawa terdapat sebuah benua di Selatan India yang bernama Kumari Kandam. Benua Kumari Kandam pun tenggelam dan seorang putera Tamil bernama Thirumaaran pun berenang menyelamatkan diri bersama dengn hikayat Tamil purba ke tanah yang dikenali sebagai Tamil Nadu pada hari ini.

4. Tamadun China

Tamadun China juga berkongsi kisah banjir besar mereka. Ia dicatatkan kira-kira 3000 SM di China, kononnya, ketika zaman pemerintahan Maharaja yang sangat lagenda dalam sejarah mereka, iaitu Maharaja Yao. Ia menceritakan mengenai bagaimana masyarakat cina ketika itu mahu mengawal banjir besar yang berlaku yang digambarkan sangatlah teruk. Dan cerita ini juga dikatakan permulaan kepada tamadun tertua masyarakat China iaiti Tamadun Xia.

5. Tamadun Yunani

Dalam Tamadun Yunani, diceritakan bahawa Dewa Zeus telah menghantar banjir besar untuk meruntuhkan masyarakat Yunani. Prometheus telah menasihati anaknya Deucalion untuk membina sebuah bahtera. Maka, bahtera itu pun terapung di atas air selama 9 hari 9 malam sehingga banjir besar surut. Terdapat manusia yang tidak mahu naik bahtera itu lari ke atas gunung di Thessaly, namun semuanya mati lemas.

6. Masyarakat Sumeria

Bangsa Sumeria ialah pembina Tamadun paling awal manusia dalam rekod sejarah yang rasmi. Maka diceritakan bahawa Tuhan Enlil telah memberi amaran kepada seorang raja Sumeria bernama Ziusudra bahawa banjir besar akan menyapu bangsa Sumeria. Maka Tuhan Enlil memerintahkan agar Ziusudra membina sebuah kapal untk menghadapi banjir besar. Tuhan memerintahkan agar raja Sumeria ini membawa seluruh isi bumi seperti tumbuh-tumbuhan dan haiwan di dalamnya. Maka selama 7 hari 7 malam hujan turun dengan lebat tanpa henti. Maka berlayarlah bahtera itu di atas banjir sehingga surut.

7. Tamadun Korea

Dalam mitos Namu Doryeong, ketika Korea dilanda banjir besar, Namu Doryeong ialah anak kepada roh Pokok Laurel yang selamat daripada banjir besar itu dengan terapung di atas pokok Laurel. Ketika terapung di atas pokok itu, dia berjaya menyelamatkan sekumpulan semut dan juga seorang budak lelaki.

Kemudian, dia menemui seorang keluarga yang terselamat dari banjir besar itu yang berlindung di atas puncak tertinggi di Korea. Dan selepas lulus ujian dari ketua keluarga itu, Namu Doryeong dan budak lelaki yang diselamatkannya telah berkahwin dengan dua orang anak perempuan dalam keluarga itu sekaligus meneruskan kesinambungan bangsa korea.


Akagami no Shanks: Menyampaikan Nilai ‘Kuat Itu Tahan Marah’

Isi 1-6 = Memahami ‘Mengasimilasikan Islam ke dlm Anime’
Isi 7 = Transisi
Isi 8 = Recall Babak Berkait
Isi 9-15 = Fokus Artikel
Isi 16 = Penutup
Isi 17 = Nota Tambahan

1. Dalam artikel yang lepas (rujuk: https://www.thepatriots.asia/anime-menyuburkan-fahaman-ateis/), saya ada menjanjikan artikel yang menyentuh tentang prospek dakwah yang masih terbuka untuk dieksploitasi dalam medium digital. Namun, saya lebih terpanggil untuk terlebih dahulu menulis contoh tentang ‘pengasimilasian Islam’ terhadap anime atau mana-mana karya.

2. Bagaimanakah pengasimilasian Islam atau ‘mengislamkan anime’ itu? Secara ringkas, ia sama seperti anime atau karya itu sendiri mengasimilasikan sejarah, budaya, ideologi (prinsip), fahaman, dan fakta sejarah yang mahu diterapkan oleh penghasil (mangaka). Kita tidak pun buka buku teks atau buku rujukan mengenai sejarah zaman Dunia Baru atau New World, tapi nyatanya, secara tidak langsung, kita diperkenalkan terhadap period itu menerusi pengasimilasian fakta sejarah yang dilakukan oleh Eiichiro Oda ke atas karya One Piece. Hasilnya, tanpa kita sedar, kita memahami gaya-hidup seorang lanun, pelayar, pergolakan dalam pentadbiran, nasib golongan awam dan sebagainya. Kita malah boleh mengenali lanun-lanun realiti seperti Francois Lolonois, Awilda, Chui Apoo, Aruj Barbarossa dll. Tanpa pun kita buka buku teks mengenai sains, menerusi One Piece, kita terbelajar cara awan itu terhasil, bagaimana petir itu berlaku, bagaimana mirage itu berlaku dll.

Tanpa pun kita mahu kenal budaya Jepun, Eiichiro Oda ‘memaksa’ pembaca manganya untuk menyelami sisi budaya Jepun menerusi watak seperti Roronoa Zoro, Kin’emon, Momonosuke (anda tahu Hikayat Momonosuke) dan Kanjuro. Malah, arc yang bakal dimasuki ini, yang Zoro dah lama menunggu bersama Law, iaitu arc Wano, menurut canang-canangnya, turut berlatarbelakangkan budaya Jepun. Tanpa membuka pun rujukan-rujukan mitologi, kita disuakan dengan pelbagai mitologi, seperti makhluk-makhluk pelik di Impel Down yang menyamai UnderWorld, Marco the Phoenix dll.

Situasinya sama seperti Boboiboy Daun yang mengajar-tanpa-sedar para audiensnya tentang nama-nama dan kefungsian tumbuhan-tumbuhan menerusi kuasa elemen Daunnya atau Upin & Ipin yang memaparkan budaya budak-budak kampung tanpa secara naratif. Ya, kemajuan teknologi sekarang membolehkan kita untuk tidak perlu keluar ke laut untuk meraih sisi pandangan (walaupun sedikit) seorang pelayar, lanun atau tentera laut.

3. Ketika menonton mana-mana karya atau anime, kita rasai dapatan-dapatan berbentuk nilai moral yang diterapkan dan dipersembahkan di dalam karya tersebut. Selepas menonton arc mengenai Usopp di kampungnya ‘Syrup Village’, kita mendapatkan nilai moral yang diberikan oleh seorang kaki tipu yang bertindak menyelamatkan kampungnya, dan diakhiri dengan “that’s what liars do” dengan tidak memberitahu jasanya kepada masyarakatnya, atas dasar prinsipnya yang teguh (kaki kencing pun berprinsip tau). Menerusi arc mengenai Chopper di Drum Island, kita mendapatkan nilai moral perikemanusiaan yang dipersembahkan oleh Dr. Hiluluk terhadap Chopper. Menerusi penghujung arc Thriller Bark, kita mendapatkan nilai moral nakama, kesetiaan dan kesiagaan pengorbanan menerusi pengorbanan epik Zoro di episod 377. Galilah forum-forum para peminat anime ini, kita akan temui pelbagai macam kongsian rasa yang diluahkan oleh masing-masing. Melihat review anime selepas menonton anime adalah ibarat mendengar analisis bolasepak selepas menonton perlawanan bolasepak.

4. Namun, walaupun dapatan-dapatan sebegini terasa jelas oleh kita yang menonton, kita tidak ada bahasa untuk mengungkapkannya. Apakah jenis nilai moral yang didapatkan? Bagaimana kesannya terhadap diri kita di hari-hari kemudian? Bagaimana bentukan minda, jiwa dan prinsip kita selepas menonton nilai-nilai tersebut? Peraihan-peraihan nilai ini berbentuk subjektif, dan kemudian, dari kesubjektifan itu terpacul dari mulut kita; “Dari anime ini saya belajar nilai-nilai kehidupan.” “Saya belajar nilai persahabatan.” “Saya belajar nilai kekuatan dan keterusan semangat.” Tapi kita tidak mampu menuturkan dapatan-dapatan itu dengan lebih jelas, dengan menjawab persoalan-persoalan seperti di atas itu. Kita dapat rasa, tapi tidak mampu menuturkan kata-kata. Jadinya, kita hanya boleh berkongsi ‘rasa’ itu dengan kelompok-kelompok yang turut sama menonton seperti kita.

5. Dalam artikel lepas, kita kelihatannya memfokuskan perbincangan ke arah sisi-hitam anime, walaupun jika diteliti, sisi-hitam itu dijadikan batu-loncatan untuk mendedahkan sisi-putihnya. Dalam peperangan atau perentapan strategi, perkara yang paling mengujakan adalah kita menggunakan strategi lawan untuk dikembalikan semula kepada pemiliknya, atau dalam 36 Stratagems, dipanggil ‘Jie Dao Sha Ren’ atau ‘Membunuh Orang Dengan Pisau Pinjaman’. “Bila anda ingin melakukan sesuatu, usahakan agar lawan anda melakukan untuk anda.” Atau dalam bahasa yang lebih Islamiknya, kita sering mendengar ayat; “Kata-kata kamu kelak bukan hujah untuk kamu (yakni hujah untuk membela kamu di akhirat kelak), tetapi hujah ke atas kamu.”

6. Budaya hedonisme (berlebih-lebihan dalam hiburan) itu secara asasnya adalah buruk. Namun, mengambil kaedah pembuangan ‘illah (kecacatan), kita perhalusi situasi permasalahan. Yang kita risaukan itu budaya hedonisme atau kesan dari budaya hedonisme? Yang kita risaukan itu anime atau sisi-hitam anime? Saya mengambil satu contoh mudah, iaitu mencuri. Mencuri adalah perbuatan mengambil barang orang lain tanpa izin. Namun, umum mengetahui bahawa mengambil dengan izin itu dibenarkan. Sekarang, permasalahannya adalah mengambilnya kah atau tanpa izinnya? Sudah tentu yang kedua bukan?

Pokok utamanya, adalah bagaimana kita mahu menjadi seperti kisah pemuda yang menumpu pada putihnya gigi bangkai anjing, despite of kebusukan, kejelekan dan kejijikan bangkai anjing itu sendiri. Jadi, kita dapat kesimpulan bahawa, kita atau paling tidak, golongan yang anti-anime (secara khusus, dan secara umum; karya) atau golongan yang tak suka anak-anak atau budak-budak muda tonton anime atas kerana sangkaannya bahawa medium sebegini adalah sebuah bentuk hedonisme yang tiada nilai-nilai berkualiti padanya, perlu mencari root of the matters [akar urusan], dan mencapai titik harmoni. Untuk membetulkan sangkaan-sangkaan sebegitu seperti yang sering kita penonton anime mahu sampaikan kepada golongan tersebut, titik keharmonian perlu dicapai.

Dan berdasarkan kaedah pembuangan ‘illah seperti di atas, titik keharmonian antara dua golongan ini adalah; (1) Kesedaran bahawa budaya hedonisme sudah terlalu menyebar sehingga sukar dicantas. (2) Terlalu sukar untuk menghalang pemuda atau kaki-hedonisme dari terus berhedonisme. (3) Kesedaran bahawa kita bukan risaukan hedonisme (kes ini, anime), tapi yang kita risaukan adalah nilai-nilai yang dibawa oleh hedonisme yang nyatanya, pandangan terhadap hal ini kontra, satu pihak mengatakan bermanfaat, satu pihak pula menafikan. (4) Kesimpulannya, bukan hedonisme dan pemuda atau kaki-hedonisme yang perlu dicantas, tetapi nilai-nilai dalam hedonisme itu yang perlu diangkat dan diketengahkan, sehingga sangkaan bahawa hedonisme (anime) itu tidak membawa nilai, dapat terhapus dengan sendiri.

7. Dengan tibanya pada point ini, bermakna kita sudah semakin jelas dengan permaknaan ‘pengasimilasian Islam ke dalam anime’ dan kita pun sudah jelas tentang ‘buang yang keruh, ambil yang jernih’, dan malah, kita bersepakat untuk mengharmonikan sangkaan kedua-dua golongan ini [peminat anime dan anti-anime]. Sekarang, mari kita aplikasikannya pada salah satu babak awesome dalam anime One Piece.

8. Pada episod 4, One Piece mengimbas kembali babak Luffy masa kecil bergurau-senda bersama kru lanun Akagami no Shanks di bar seliaan Makino-san. Hubungan Luffy dan Shanks memang rapat. Shanks gemar menyakat Luffy. Luffy pula suka lepak ngan Shanks dan kru lanunnya sebab nak dengar cerita-cerita pengembaraan mereka di laut. Tapi itu bukan titik utama perbincangan kita. Sedang asyik bergelak-ketawa, bandit gunung datang menendang pintu masuk bar.

“Kitorang datang bukan nak hancurkan bar kau. Kitorang cuma nak 10 tong sake.” ujar ketua bandit itu ‘bagi salam’.

Namun, kesemua stok sake Makino dah pun diminum habis oleh Shanks dan kru lanunnya yang tengah melepak di situ. Selepas minta maaf sebab habiskan semua sake, Shanks pun menghulurkan sebotol sake yang masih belum dibuka penutupnya. Ketua bandit itu pun menghulurkan tangan…. “Pranggg!!!” Tangannya yang pantas dikepal menumbuk botol sake itu.

“Aku lelaki yang dikehendaki. Nilai aku 8 juta Belli. Kau ingat satu botol tu cukup? Jangan memain dengan aku.” kata ketua bandit itu dengan berlagak.

Sake bertumpahan, dan Shanks berkata; “Basah dah lantainya. Maaflah, Makino-san. Awak ada mop tak?” sambil mengutip serpihan-serpihan kaca botol sake tersebut. “Skraahh… Pap pap!!!” Ketua bandit itu menarik keluar pedang dan menyodok jatuh kesemua yang ada di atas meja bar itu. “Nampak gaya kau ni suka mengemas. Meh aku bagi kau kerja lagi.” Shanks yang tadinya mengemas serpihan kacar tersandar di kerusi bar akibat diperlakukan sebegitu. “Jom blah… Buang masa aje. Jumpa lagi, pengecut.” Bandit gunung pun keluar.

Suasana terpaku seketika. Masing-masing membisu. Luffy pula menggetap bibir menahan marah. “Awak okay ke Kapten?” Makino-san meluru ke Shanks. “Aku okay, takde masalah.” Tak semena-mena; “Bhaahaahaaahahaaa!!!” Riuh-rendah bar tersebut dengan dekahan ketawa seluruh kru lanun Akagami.

“Diorang betul-betul angin siot dengan kau, kelakar nak mampos!”

“Malu gila weyh!”

Shanks pun ikut sama gelak…. Eh, dialah yang paling awal gelak…

“Kenapa pula korang ketawa?! Tak cool langsung! Kenapa korang tak lawan balik? Tak kisahlah berapa ramai pun diorang atau betapa kuatnya diorang, kalau korang tak lawan balik, korang bukan jantan! Korang bukan lanun!” tengking Luffy. Naik angin betul dia tengok Shanks dan kawan-kawannya ketawa selepas dimalukan sedemikian.

“Bukannya aku tak faham perasaan kau Luffy. Tapi diorang cuma tumpahkan sake sikit aje. Tak ada apa yang nak dimarahkan pun.” ujar Shanks sambil duduk bersila…..

Dan beberapa waktu kemudian, ketika Luffy yang cuba membela Shanks dipijak-pijak ketua bandit itu, Shanks datang dan berkata, quote yang agak masyhur bagi anime ini:

“Dengar sini! Aku buat rilek aje kalau makanan atau minuman ditumpahkan kat aku, kalau aku kena ludah pun aku tak kisah. Aku cuma gelakkan je pasal tu. Tapi, kalau atas sebab apa sekalipun, korang sakiti kawan aku… aku takkan maafkan kau!!!”

9. Walaupun babak ini mengandungi pelbagai nilai moral, kita cuba fokuskan pada nilai moral pengawalan marah atau kesabaran yang dipamerkan oleh watak yang bernama Shanks ini. Ambil nota dia kena tumpahkan air, ambil nota dia kena perli macam ‘cleaner’, ambil nota dia kena hina sebagai pengecut, kita titikkan kesemua nota itu untuk menekankan dan menimbulkan satu persoalan yang terbit dari frasa yang diucapkan oleh Shanks sendiri; “Bukannya aku tak faham perasaan kau Luffy. Tapi diorang cuma tumpahkan sake sikit aje. Tak ada apa yang nak dimarahkan pun.”

10. Shanks bukan setakat menahan marah, kerana Luffy pun dapat tahan marah sepanjang bandit itu berada di bar Makino. Tapi, Shanks mencapai tingkatan yang lebih tinggi lagi dari menahan marah. Untuk membincangkan titik ke-10 ini, perlu untuk saya merujuk ceramah Habib Ali Zaenal Abidin al-Hamid yang bertajuk ‘Jadilah Orang Yang Pemaaf’.

Secara ringkas, Habib menjelaskan mengenai 3 tingkatan:

Menahan marah
Memberi maaf kepada orang yang dimarahi
Berbuat ihsan (baik) kepada orang yang tadi dimarahi

11. Dalam ajaran Islam, disampaikan kepada kita hadis baginda yang berikut: “Orang yang kuat itu bukanlah orang yang menang bergusti, tetapi orang dapat menahan marahnya.” Menurut 3 tingkatan tadi, menahan marah adalah tingkat atau ajakan Allah yang pertama; “Tahan marah.” Tanpa tahan marah, tidak akan ruang untuk “Khuzil afwa atau ambil maaf”. Dan kemudian, diajak lagi untuk “wallahu yuhibbul muhsinin.”

Dalam kejadian dihina bandit itu, Shanks berjaya mengawal emosinya. Jika diikutkan marahnya, pasti Shanks akan melawan balik bandit itu. Tetapi, Shanks tidak kalah kepada emosi marahnya. Maka, secara ringkas, Shanks telah berjaya mempamerkan sikap ‘tahan marah’.

Kemudian, Shanks memasuki tingkat kedua iaitu memberi maaf kepada orang yang dimarahi, dibuktikan dengan jawapannya kepada Luffy; “Diorang cuma tumpahkan sake sikit aje. Tak ada apa yang nak dimarahkan pun.” Walaupun jika diteliti, yang dilakukan oleh Shanks sebenarnya adalah ‘memahami akar punca yang trigger kemarahan itu’ yakni Shanks memahami, yang dilakukan oleh bandit itu cuma tumpahkan sake, hina dia, dll, namun, dengan mencapai pemahaman sebegini, mudah bagi Shanks untuk memaafkan bandit tersebut. Sebab Shanks kemudian berkata; “Aku cuma gelakkan aje.”

Mengenai peringkat ketiga, One Piece tidak membawa penceritaannya ke hala itu, lebih-lebih lagi, nilai moral sebenar yang mahu diketengahkan ketika itu adalah; “Kau kacau nakama aku, siap kau.” Nilai moral itu pun ada jika kita renungi sirah para as-Sahabah. Cuma, lain kali lah kalau nak cerita bab itu.

Jelasnya, menerusi babak ini, One Piece seolah-olah mahu menyampaikan mesej; “Lihat, Shanks mampu mengawal marahnya, memahami akar yang mentrigger kemarahannya, dan mampu mengambil maaf (khuzil afwa/ambil maaf [surah al-A’raf: ayat 199). Itulah makanya dia itu Yonkou, salah satu dari Empat Maharaja lautan.”

Kes yang sama bagi babak Luffy dihina Bellamy masa dekat Mock Town pada episode 147, dalam arc Jaya.

12. Saya rasa cukup kut, saya sarankan para pembaca untuk menonton channel Cocombee di Youtube berkenaan tajuk ceramah-pendek Habib Ali Zaenal Abidin yang disebutkan tadi; “Jadilah Orang Yang Pemaaf’. Saya juga yakin, para pembaca mempunyai sumber yang lebih lagi untuk mengulas dengan lebih panjang berkenaan menahan marah, menjadi seorang sabar, berbuat baik kepada musuh, dan yang seangkatan dengannya.

13. Shanks dah tolong sampaikan kepada kita mesej mengenai ini, dan dia pun dah jadi Yonkou, (kuat, macam dalam hadis pertama tadi). Ada hadis daripada baginda Nabi: Muadz ibn Anas meriwayatkan bahawa baginda Rasulullah bersabda: “Seorang yang menahan kemarahannya walaupun berkemampuan untuk melampiaskannya, Allah akan memanggilnya di hadapan seluruh ciptaan dan membenarkannya memilih mana-mana bidadari yang diingininya.”

Jadi, mari kita sama-sama praktikkan sifat tahan marah, dengan memahami akar yang trigger kita jadi marah [root of matter] setiap kali menghadapi situasi yang menaikkan angin kita, sehingga kita pula dapat buah-hasil dari amalan menahan marah, bersabar, memberi maaf, berbuat baik kepada yang dimarahi, seperti Shanks dapat buah-hasil dengan jadi orang yang kuat (hadis pertama tadi) hingga dia jadi Yonkou, kita pula dapat buah-hasil macam dalam hadis di atas.

14. Sekarang, setidak-tidaknya, jika golongan yang tidak menonton One Piece ini bertanya kepada kita; “Apa benda lah kau tengok kartun fantasi macam ni. Apa ajelah yang kau dapat?” kita dah pun boleh jelaskan kepada beliau tanpa lagi hanya di peringkat subjektif; “Dari One Piece ni lah aku belajar nilai moral mengawal kemarahan.” Tapi kita boleh ulas berjela-jela tentang bagaimana Shanks sendiri mengajar kita tentang hadis Nabi kita sendiri Muhammad dan tentang ajaran agama kita sendiri iaitu Islam.

15. Semoga Eiichiro Oda yang menghasilkan babak bermoral tinggi berkaitan sifat sabar ini, yang tak semena-mena, babak hasilannya itu jadi medium untuk menerangkan sabdaan baginda Nabi, dijadikan asbab penerimaan hidayah untuknya. Kita sama-samalah doakan, dan doakan hidayah untuk diri kita sendiri juga. Seronok juga, kalau masa hidup tak dapat jumpa Oda-sensei, kot kalau kita sama-sama dirahmati masuk syurga nanti bolehlah lepak sama-sama sembang pasal One Piece. Islam itu agama indah, agama rahmah (kasih-sayang). Biarlah gelap mana pun sisi hitam satu-satu perkara, kita seboleh mungkin menggunakan Islam yang universal ini, untuk menonjolkan sisi-putihnya pula.

16. Sambil kesemua kepimpinan dunia pergi ke Reverie, kita sama-sama; Off to Wano!!!

17. Nota Tambahan: Pengasimilasian berlaku pada tahap di mana sentiasa mengaitkan satu-satu elemen atau babak dalam mana-mana karya kepada nilai-nilai Islam. Namun, untuk merincikan proses-proses yang berlaku bagaimana Shanks boleh pasang mindset; “Alaa… benda kecil aje, tak perlu pun nak marah-marah.” Tang situ memerlukan falsafah pula.

Rujukan:

36 Stratagems: Secret Art of War (Wang Xuanming)
https://en.wikipedia.org/wiki/Thirty-Six_Stratagems
Hur al-‘Ayn: Maidens of Jannat (karangan Maulana Abdullah Nana)
https://www.youtube.com/watch?v=ahXyfP9EsnQ (Jadilah Orang Yang Pemaaf)
http://civil.utm.my/bahari…/hadith-orang-kuat-menahan-marah/
http://islamic.utm.my/…/koleksi-hadis-4-menahan-marah-diga…/

Artikel kiriman Amirzayyanid untuk The Patriots.


Cara Jadikan Telefon Lama Kelihatan Baru

Dalam dunia hari ini, telefon bimbit dan manusia tidak boleh dipisahkan, ibarat irama dan lagu. Dan bila kita jumpa jenis telefon bimbit yang kita suka, sukar untuk kita melepaskannya walaupun selepas ia mencapai tahap ‘peak phone’ iaitu telefon tersebut sudah mencapai kemampuan maksimum yang ditetapkan. Apa guna berbelanja lebih untuk membeli telefon baru yang mempunyai kualiti pemproses atau kamera yang lebih baik berbanding telefon kita sekarang? Ya, telefon bimbit lama ada banyak isu untuk mendorong kita menggantikannya seperti isu bateri dan ruang memori. Ada juga yang menggunakan alasan estetik di mana mereka sudah bosan dengan telefon dimiliki dan mahu telefon baru. Jangan risau, saya ada beberapa tips untuk menjadikan telefon lama anda nampak baru dan lebih baik dari sebelumnya.

Sesebuah telefon akan menunjukkan usianya menerusi kapasiti bateri. Kenapa? Sebab ada sesetengah masa, kita perlu kerap mengecas bateri dan bagi telefon bimbit yang berusia lebih dari setahun, ia dapat dilihat dengan lebih jelas. Lambat-laun bateri tersebut akan hilang kapasitinya dan tidak ada jalan singkat untuk atasi perkara ini.

Makanya, penggantian bateri lama dengan bateri baru dilihat dapat menjadikan telefon bimbit tersebut nampak baru walaupun ada sesetengah bateri dipateri terus pada telefon. Tiada masalah melakukannya secara bersendirian tetapi nasihat saya, minta bantuan profesional. Hantar ke mana-mana kedai yang membaiki telefon bimbit yang punya reputasi bagus dan ada bateri yang boleh diharapkan untuk menggantikan bateri tersebut. Beberapa pakar menceritakan kos penggantian bateri sebenarnya jauh lebih murah daripada membeli telefon baru.

Saya tahu ramai akan kata mustahil sesebuah sarung telefon bimbit akan mengubah persepsi kita berkenaan telefon lama tetapi hakikatnya, ia boleh. Selain dapat melindungi telefon kita daripada rosak, ia sebenarnya mengubah rupa telefon tersebut kepada lebih baik. Ya, ada kata ia takkan ubah hakikat telefon tersebut telefon lama tetapi sekurang-kurangnya, anda tidak akan rasa bosan setiap kali melihatnya. Malah, anda boleh saja bagi sentuhan peribadi dengan menggunakan logo-logo tertentu seperti kelab bola sepak atau pasukan besbal pada sarung tersebut.

Kita pasti rasa bosan tengok pelancar sama setiap kali kita menggunakan telefon bimbit. Jangan risau, ada solusi kosmetik untuk menyegarkan kembali pelancar anda. Bagi pengguna Android, terdapat banyak tema dan pelancar bagus untuk menyegarkan antara muka pengguna (user interface). Contoh, jika anda peminat rupa Windows Mobile, anda boleh saja menggunakan aplikasi SquareHome 2 untuk mendapat rupa tersebut. Sementara aplikasi Nova Launcher pula menawarkan beribu-ribu tema dan ikon untuk jenis user interface yang anda mahukan.

Bagi pengguna iPhone, agak sukar untuk melakukan perkara tersebut melainkan anda melakukan ‘jailbreak’. Sekurang-kurangnya, anda boleh memilih tema dan wallpaper berbeza selain menyusun semua ikon dalam fail, sebarang perkara yang boleh membuatkan telefon tersebut kelihatan baru.

Salah satu cara untuk menjadikan sesebuah telefon itu baru ialah menambah aksesori pada telefon. Anda boleh saja ubah cara memegang telefon dengan meletakkan kulit atau getah dengan aksesori seperti Ninja Loop. Atau anda boleh juga meletak pemegang telefon pada papan pemuka kereta di mana ia boleh dilihat dari paras mata.

Antara alasan yang kita selalu dengar ialah kehabisan ruang stor untuk memori. Jangan bimbang, anda boleh saja gunakan storan secara luar. Anda boleh saja menggunakan hub media tanpa wayar untuk melayari muzik, video dan sebagainya menggunakan telefon tanpa perlu bimbang akan kehabisan ruang memori telefon. Hub sebegini boleh didapati dalam bentuk kad SD, flash drive atau hard drive dan sesetengah daripadanya turut dilengkapi dengan pengecas telefon sekiranya masih berhadapan dengan isu bateri.

Ada satu masa bila kita beli telefon baru, ada beberapa ciri yang ditawarkan pengeluar yang tidak sesuai dengan citarasa kita. Maka pada ketika itu, kita mematikan fungsi ciri tersebut dan melupakannya. Tetapi tahukah anda, ciri-ciri ini sebenarnya boleh membuatkan telefon tersebut seperti telefon model baru. Ada sesetengah telefon menawarkan ciri menjejak tahap kecergasan anda seperti FitBit. Ada juga menawarkan kemudahan membayar seperti Android Pay atau Apple Pay. Ciri kemudahan pembayaran ini mungkin agak leceh dan masih baru di Malaysia tetapi jika dapat dikuasai dengan baik, ia boleh membantu poket anda untuk jangka masa panjang. Pendek cerita, cuba aktifkan semula ciri telefon yang dimatikan dan bereksperimen. Tengok ciri mana yang sesuai dengan citarasa anda. Siapa tahu, ia sebenarnya menjadikan telefon anda nampak baru seperti mana yang anda beli tidak lama dahulu.

Semak kemaskini dalam  telefon bimbit anda.

Kadang-kadang kita rasa terganggu dengan pesanan dari telefon bimbit untuk menaiktaraf perisian kepada versi baru. Tetapi penaiktarafan ini sebenarnya membantu telefon kita jadi lebih bagus daripada sebelumnya. Antara item yang boleh dinaiktaraf ialah firmware bagi Android atau iOS. Mengapa kita perlu melakukannya? Ada kalanya kita tidak sedar peranti kita masih menggunakan versi ‘firmware’ yang lama, contohnya Android versi 4.2.2 Jellybean(lama) boleh dinaiktaraf ke versi 5.1.1 Lollipop yang lebih baru dan membuatkan peranti anda lebih lancar. Setiap peranti berbeza sokongan naiktaraf jadi anda harus periksa sendiri apa versi Android yang disokong peranti anda.Pergi ke Settings> About Device> Check Updates untuk mendapatkan kemaskini peranti anda.

Sumber:

Broida, Rick. (2017). CNET.com. 6 ways to make your old phone feel like new. https://www.cnet.com/how-to/make-your-old-phone-feel-like-new/


Kenapa Kena Support Ekonomi Lokal?

Sempena bulan kemerdekaan ni, aku teringat kepada iklan kasut Gombak pada lewat 90an atau awal 2000an, lakonan arwah Ashraff Sinclair dan Vanidah Imran. Pada masa itu timbul satu nilai patriotisme dalam diri aku untuk menahan diri tidak membeli kasut Fila,sebaliknya membeli kasut jenama Radioactive, jenama kasut Malaysia yang popular satu ketika dulu.

Tetapi lama kelamaan, nilai patriotisme itu luntur bila tengok Perdana Menteri dan anak beranak, yang dok sibuk lecture orang untuk gunakan barangan buatan Malaysia, tapi dia dok tayang pakai Ferrari, atau beg Chanel. Semasa kempen Buy Bumiputera Products yang saudara Mohamad Jamalee selalu cakap dulu, aku mengambil perkara itu secara serius.

Aku akan beli produk Bumiputera dulu, kedua buatan Malaysia, dan kalau benda tu memang perlu dari pembuatan negara luar, barulah aku beli produk luar. Barangan dalam rumah aku hampir semuanya buatan tempatan, kecuali mungkin TV atau kereta Volvo lama abah aku yang dah rosak.

Kalau dulu aku beli peanut butter cap Ladies Choice, sekarang aku beli Cap Tani. Kalau dulu beli Chipsmore, sekarang beli je dengan sorang akak ni kalau nak makan biskut. Bahkan kalau teringin makan ayam goreng, beli sahaja ayam goreng yang dijual di gerai tepi jalan atau pasar malam berbanding KFC atau McD. Memberi nilai kepada barangan tempatan lebih daripada import.

Sudah pasti ada yang berbunyi, “mana sedap peanut butter Cap Tani kalau nak lawan jenama Ladies Choice, atau ayam goreng Kluang Fried Chicken jika nak lawan Kentucky Fried Chicken”.

Tapi pada aku lah, kesedapan itu hanya muncul bila kau ada nilai patriotisme dan nasionalisme dalam diri kau. Kau tak peduli rasa apa, asalkan kau rasa bangga dalam diri kau yang ini produk yang datang dari negara kau, atau daerah kau.

Semalam, ada satu brader ni tweet tentang kopi Starbucks ni bukan benda mewah, tapi benda common. Kelakar pulak pada aku kau kata Starbucks ni benda common, sedangkan segelas venti pun lagi mahal dari 10 uncang Kopi Cap Televisyen.

Apa? Kopi Starbucks dari kopi Arabica yang ditanam di celah-celah bukit di Colombia? Pergi mampos. Sebab kopi yang ditanam di Kahang dan diproses di Mengkibol macam Cap Televisyen ni pun mantap, dengan harga yang berpatutan.

Dan dengan tindakan aku membeli barangan tempatan, aku membayar kepada syarikat tempatan, dan seterusnya memberi peluang pekerjaan kepada anak tempatan. Nothing’s more patriotic than that. Bersama membantu membangunkan ekonomi negara selepas hancur teruk masa PKP Covid dulu.

Bukanlah kita nak tolak langsung semua benda import. Handphone kita ni made in China, Korea, atau Amerika, sebab mereka ada kepakaran untuk buat benda tu, dan kita takde, dan kita kena terima. Ada je benda dari luar yang kita beli, sebab dah kalau warga tempatan tak boleh nak hasilkan benda tu, terpaksa la beli kat luar.

Macam contoh, kalau dah kita tak mampu nak hasilkan rosemary atau thyme atau apa-apa herba mat salleh tu, terpaksalah kita import. Tapi kalau kebun rosemary dan thyme rumah aku menjadi, dan dah tau macam mana nak hasilkan ia dengan lebih banyak, kenapa aku nak beli import lagi, baik aku pakai produk sendiri je.

Tapi ada yang komplen, barangan tempatan tak cukup bagus kualitinya. Alah membeli menang memakai katanya. Kat sini cabaran pengusaha industri negara kita perlu atasi.
Masalah dengan negara kita, ialah kita jarang melihat R&D sebagai benda yang penting untuk meningkatkan kualiti produk. Selalu kalau makcik jual kerepek ubi, dalam plastik bising tu, kalau dari 90an, sampai ke 2020 macam tu je lah design dia tak berubah.

Kita sering mengabaikan soal tarikan atau kreativiti sebab dalam Mahathir’s Malaysia, kreativiti selalu tidak dipandang penting. Sebab tu penyokong dia butthurt ada orang troll logo parti pejuwang dia tu. Selain itu, kita juga jarang memberi perhatian dalam memberi nilai tambah kepada produk kita.

Contohnya, aku pernah pergi Bandung, Indonesia. Ada satu gerai tepi jalan, jual nasi kepal. Nasi tu dikepal tapi lepas tu ada la inti dia macam kau nak sambal ke, rendang ke. Tapi dia kepal tu punyalah cantik, macam onigiri, sampai daripada aku tak lapar, sampai aku rasa aku nak makan benda tu sebelum aku balik Kuala Lumpur. Dan kebetulan, flight aku balik Malaysia adalah pada hari tu.

Dan aku makan, rasanya mungkin biasa dan untuk makanan tepi jalan, harga Rp 15.000 (RM4.20) adalah agak mahal, tapi dengan packaging dia, dengan style dia, aku tak kisah untuk membayarnya. Itulah dia nilai tambah. Pada aku kos nak membuat tu dalam dua ringgit je, tapi dia berjaya buat produk tu bernilai dua kali dari harga asal, dan orang beli tanpa mempertikaikan berapa dia membayarnya. Dan kalau ekonomi kita mampu tingkatkan, kita mampu berbangga dengan produk negara sendiri, negeri sendiri, daerah sendiri dan kampung sendiri.

Itulah civic nationalism dalam bentuk ekonomi.


May Day: Sejarah Terpenting Untuk Para Pekerja Sedunia

1 May, hari yang simbolik bagi kita selaku pekerja. Tidak kisah berjawatan tinggi atau rendah, kita pasti tahu apakah 1 May itu. 1 May adalah tarikh terpenting dalam sambutan Hari Pekerja dan juga hari terpenting dalam sambutan kebudayaan yang biasa diraikan oleh orang Eropah.

Untuk artikel khas ini, kita fokus kepada Hari Pekerja. Kita sering difahamkan bahawa Hari Pekerja adalah hari yang binus untuk para pekerja berehat dari dunia pekerjaan dan mengisi masa lapang untuk menikmati kehidupan. Tapi, adakah ini tujuan sebenar Hari Pekerja yang kita sambut?

Saya berani kata, tidak. Anda semua tertipu (walaupun pada asalnya adalah hari cuti)! Bagi mereka yang tidak tahu apa sebenarnya Hari Pekerja itu, Hari Pekerja adalah hari terpenting bagi memperingati pengorbanan 8 orang pekerja anarkis yang memperjuangkan tempoh bekerja selama 8 jam.

Ia bermula dari akhir abad ke-19 di mana kesatuan pekerja semakin berkembang dalam dunia pekerjaan. Maka, beberapa tarikh dipilih oleh para kesatuan pekerja untuk menyambut hari cuti mereka. Pada 1880-an, Di USA dan Kanada, 1 September menjadi tarikh pilihan bagi menyambut Hari Pekerja. Matthew Maguire, seorang pakar mesin yang berjawatan sebagai setiausaha organisasi Central Labor Union (CLU) mencadangkan tarikh tersebut dan pada 1887 negeri Oregon adalah negeri USA pertama mengisytiharkan 1 September adalah cuti umum sempena Hari Pekerja, kemudian 30 buah negeri lain mengikuti jejak Oregon. Jadi, 1 September adalah Hari Pekerja yang sah ketika itu.

Sebelum, pengisytiharan tarikh itu, pada 1 May 1886 seramai 400,000 orang pekerja berarak di Chicago setelah organisasi American Federation of Labour menetapkan bahawa selepas 1 May tempoh bekerja berubah dari 12 jam hingga 8 jam. Syarikat akhbar anarkis ketika itu mulai menyebarkan berita mengajak para pekerja turun berdemonstrasi di negeri masing-masing.

Dua hari kemudian, sebuah perjumpaan diadakan di bangunan berdekatan loji McCormick Harvester Co. dengan kehadiran seramai 6,000 orang pekerja. August Spies, seorang editor surat khabar anarkis menjadi pengerusi mesyuarat dan merancang projek mereka seterusnya. Sedang asyik bermesyuarat, mereka diserbu oleh 200 orang pegawai polis dan mencederakan lima atau enam orang ahli mesyuarat.

August Spies yang menyaksikan kejadian itu bergegas ke pejabat syarikat akhbar anarkis Arbeiter-Zeitung dan menyampaikan berita kepada para pekerja lain berkumpul di Haymarket Square pada malam berikutnya bagi menunjukkan demonstrasi aman mereka. Demonstrasi ini disaksikan oleh kehadiran Mayor Carter Harrison, datuk bandar Chicago ke demonstrasi para pekerja. Beliau berkata kepada pihak polis yang cuba bubarkan demonstrasi bahawa para pekerja itu tidak membawa sebarang bahaya.

Pada pukul 10 malam, peristiwa tidak diingini berlaku bagi kedua-dua pihak polis dan para pekerja. Ketika 180 orang pegawai polis muncul bagi mengarahkan para pekerja untuk bubar, sebuah bom dinamik meletup sehingga mencederakan 6 orang pegawai polis. Maka, pihak polis bertindak balas akan ‘serangan’ para pekerja sosialis dan anarkis. Dari situ berlaku perbalahan berdarah Haymarket, berakhir dengan kecederaan 60 orang pegawai polis dan kematian sejumlah rakyat termasuk para pekerja yang berdemostrasi. Mereka yang terselamat dari kejadian itu ditangkap oleh pihak polis untuk disoal siasat.

Setelah penyiasatan insiden Haymarket itu, 8 orang anarkis disyaki penyebab sebenar kejadian bom itu termasuk August Spies. 7 orang suspek lagi adalah:

1) Samuel ‘Sam’ Fielden. Seorang pastor gerakan Methodist dan penggerak utama demonstrasi Haymarket bersama August Spies.

2) Adolph Fischer. Penulis akhbar Arbeiter-Zeitung dan aktivis gerakan pekerja.

3) Albert Richard Parsons. Salah satu penggerak sosialis Amerika pertama dan editor surat khabar anarkis.

4) Michael Schwab. Pengurus gerakan pekerja Jerman-Amerika.

5) George Engel. Aktivis gerakan pekerja.

6) Louis Lingg. Anarkis Amerika berdarah Jerman.

7) Oscar William Neebe. Aktivit gerakan pekerja.

Sepanjang perbicaraan mahkamah, kelapan-lapan suspek mempunyai alibi sendiri tiada satupun antara mereka yang memulakan perbalahan berdarah itu. Pada akhir perbicaraan, mereka semua didapati bersalah dan mendapat hukuman gantung sampai mati kerana bersalah mengadakan demonstrasi besar-besaran selain pemikiran anarkisma mereka yang dibenci oleh masyarakat. Namun, hakikat sebenar kejadian adalah pengeboman itu adalah kerja salah satu agen pihak polis untuk mencipta sebuah konspirasi bagi memburukkan demonstrasi Haymarket itu.

Louis Lingg membunuh diri sebelum masuk waktu hukuman manakala Oscar William Neebe dihukum dengan 15 tahun penjara setelah mendapatkan pengampunan. Begitu juga Samuel Fielden dan Michael Schwab, dibebaskan setelah pengampunan. Mana 5 orang anarkis lagi telah ditamatkan riwayat pada 11 November 1887.

Pada 1889, sebuah perjumpaan diadakan di Paris oleh Kongress Pertama dari Second International, organisasi sosialis antarabangsa. Raymond Lavigne mencadangkan bahawa demonstrasi besar-besaran perlu dilakukan pada 1890 sebagai sambutan ulang tahun insiden demonstrasi Chigago. Pada 1891, May Day yang bertarikh 1 May menjadi tarikh terpenting untuk Kongress Kedua.Pada 1894. Pemberontakan May Day di Cleveland, Ohio menjadi demonstrasi pekerja besar-besaran pertama dunia.

May Day juga menjadi hari terpenting untuk para sosialis, anarkis dan komunis untuk berarak menyambut ulang tahun insiden Haymarket dan tarikh itu menjadi cuti umum bagi negara-negara komunis seperti Republik China, Korea Utara, Cuba dan negara Soviet Union.

Sejak sambutan May Day itulah negara-negara beraliran kapitalisma seluruh dunia mengiystiharkan 1 May adalah cuti umum sempena sambutan Hari Pekerja. Jika bukan usaha para anarkis berdemonstrasi, mungkin tidak wujud Hari Pekerja Sedunia dan kita mungkin bekerja 12 jam seminggu sehingga sekarang.

RUJUKAN:


Macam Mana Nak Buat Daging Wagyu?

Tidak pasti apa pembaca bayangkan bila cakap pasal daging Wagyu. Kalau saya, mesti akan teringat pasal seorang lelaki beli daging Wagyu dan simpan dalam peti sejuk beku.

Sedar tidak sedar, ibunda tercintanya masak daging masak kicap – guna Wagyu yang mahal. Itu kira kisah tempatan yang boleh kita relate.

Kalau unsur antarabangsa pula, mesti episod The Burger Kitchen dalam siri Kitchen Nightmares bersama Chef Gordon Ramsay.

Ini babaknya:

Ada sebab kenapa saya petik episod ini dalam artikel. Kalian boleh tengok video mula daripada minit 3:00. Chef Ramsay cakap dengan jelas, diterjemahkan: “perkataan Wagyu ada bunyi menarik dan mahal tak bermakna burger terjamin paling sedap.”

Wagyu membawa imej berprestij yang serba serbi mewah, sekali gus boleh meletakkan ciri-ciri berdarjat pada pembeli. Jenis daging ini diambil daripada salah satu daripada empat baka lembu Jepun.

Kemudian ia dipasarkan dengan kategori Matsusaka beef, Kobe beef, Yonezawa beef, Mishima beef, Omi beef dan Sanda beef. Semua kategori ini berada dibawah payung “Wagyu”.

Mengenali Baka Lembu Wagyu

Jepun tidak membuat apa yang Parma buat pada keju Parmesan. Kalau ikut teknik pembuatan keju, hanya keju daripada Parma sahaja layak digelar “Parmigiano Reggiano”.

Keju buatan Amerika Syarikat meskipun dengan teknik dan resepi sama tidak layak dipasarkan dengan gelaran sedemikian. Hanya boleh digelar “Parmesan cheese” sahaja.

Ini adalah kerana aras kelayakan terletak pada sejenis bakteria katanya khas hidup di rumput Parma sahaja (Gatti, et al., 2008).

Wagyu tidak boleh dikhususkan dengan tatacara begini. Kerana Wagyu adalah daging lembu, bukan produk hasil tenusu seperti keju.

Maka negara-negara mana yang memiliki lembu baka Japanese Black, Japanese Polled, Japanese Brown dan Japanese Shorthorn boleh memasarkan produk mereka (“Made In” negara masing-masing) dengan jenama Wagyu.

Inilah sebab kenapa Amerika Syarikat, Australia dan Canada mempunyai pembekal wagyu tempatan. Malah Australia memulakan Persatuan Wagyu Australia semata-mata untuk pengurusan wagyu.

Proses Penghasilan Yang (Tidak) Rumit

Sekadar memulakan pusat penternakan empat baka saja tidak cukup. Pengusaha perlu menggunakan satu teknik khusus untuk menghasilkan daging Wagyu.

Perasan tidak daging Wagyu mempunyai jalur-jalur lemak (dipanggil marbling)? Untuk menghasilkan daging Wagyu, pengusaha perlu menjaga diet pemakanan lembu.

Kawanan lembu boleh merαgυt rumput tetapi secara terkawal – diet utama lembu adalah dedak yang dibuat secara khas untuk menggemukkan lembu (Gotoh, 2018).

Kebiasaannya pengusaha penternakan tidak perlu bimbang sangat. Cukup sekadar jaga kesihatan lembu saja. Kerana prosesnya sangat licin zaman sekarang, dengan jalinan kerjasama antarabangsa dan hubungan rapat bersama Jepun.

Sekarang ini, banyak pengusaha sekadar melanggan anak-anak lembu sebaik sahaja mereka lahir. Anak-anak lembu ini akan dijaga penternak khas (specialty breeder) sebelum dihantar kepada pengusaha penternakan pedaging.

Jadi rantaiannya tidak begitu rumit. Cukup 10 bulan, lembu dihantar kepada pengusaha pedaging yang siap dapat sijil beranak lagi untuk membuktikan ketulenan baka.

Seekor lembu jenis Wagyu boleh mencecah AS$30,000 pun. Tetapi jumlah ini tidak mahal pun, untuk dibandingkan dengan permintaannya. Satu saja pasal orang kaya.

Kelompok ini takkan jatuh miskin: golongan hartawan di Amerika Syarikat membuat untung sebanyak 62 peratus dalam tempoh pαηdemik (Collins, n.d.). Itu baru satu negara yang mana orang kaya membuat duit secara sah. Belum lagi negara-negara lain yang buat duit secara sah (dan secara ‘sah’).

Maka sini jelas: yang marhaen saja terjejas akibat pαηdemik. Dan marhaen tidak pernah menjadi sasaran permintaan Wagyu.

RUJUKAN:

Collins, C. (2021, Ogos 24). U.S. Billionaires Got 62 Percent Richer During (ditapiskan). They’re Now Up $1.8 Trillion. Institute for Policy Studies.

Gatti, M., et al. (2008). Dynamics of Whole and Lysed Bacterial Cells during Parmigiano-Reggiano Cheese Production and Ripening. Appl. Environ Microbiol. 74 (19): 6161-6167.

Gotoh, T. (2018). The Japanese Wagyu beef industry: current situation and future prospects – a review. Asian-Australasian Journal of Animal Sciences. 31 (7): 942-947.


Sejak Bila Manusia Mula Menjinakkan Kucing Dalam Sejarah?

Kucing mempunyai hubungan yang sangat rapat dengan manusia, tetapi bagaimana ia bermula? Bagaimana seekor haiwan yang bangga diri seperti kucing hilang naluri-naluri liarnya? Fakta-fakta tentang penjinakan kucing sebenarnya masih lagi belum lengkap. Saintis-saintis masih belum mampu tentukan zaman mana dan bagaimana kucing dijinakkan, tetapi itu tidak bermakna kita ketandusan fakta.

Berdasarkan kajian di Cyprus, kucing-kucing telah mula dijinakkan seawal 10,000 tahun dahulu, tetapi buktinya masih lagi samar-samar atas dua kesukaran untuk menentukan dimana dan bagaimana kucing dijinakkan:

(1) Berbeza dengan spesis lain, kucing jinak akan membiak bersama saudara-saudara liar mereka – ‘lybica’, ‘silvestris’, ‘ornata’, ‘cafra’ dan ‘bieti’

(2) Sifat mereka yang suka bergaul.

Menurut Sarah Hartwell, kucing-kucing liar dijangka mula berkomunikasi bersama manusia menerusi rangkaian keperluan bersama, dimana manusia perlu menghapuskan haiwan-haiwan perosak dan kucing memberikan jalan penyelesaian buat masalah ini. Memang haiwan memainkan peranan yang penting dalam kemajuan manusia, seperti anjing yang membantu manusia berburu, kuda sebagai pengangkutan, dan lembu dan babi sebagai penyumbang makanan.

Tidak dinafikan ada banyak lagi peranan kucing dalam peradaban manusia, jika benar hubungan ini berlangsung selama 10,000 tahun. Kucing juga merupakan musuh kepada ular. Sebab itu kucing tidak akan melarikan diri daripada ular, sehinggakan kucing dengan beraninya (dan bodohnya) pergi menyerang ular-ular seperti boa dan anaconda yang akan membaham kucing itu ibaratkan pembuka selera sahaja. Tetapi, jangan terkejut – kucing boleh menewaskan ular. Patukan ular yang pantas boleh dielakkan kucing. Tanpa bisa dan saiz, apa yang ular ada? Ular hanya perlu satu pukulan yang kuat di bahagian kepala, dan jika kucing berjaya menggigitkannya, maka selesailah pertarungan itu.

Walaupun kucing mampu tewaskan ular, jangan pula pergi meletakkan kucing dan ular dalam sangkar yang sama. Itu zalim. Berhati-hati dengan kucing yang mempunyai naluri pemburu – mereka lebih berani daripada penyerang banzai, dan mereka akan bertarung dengan ular dan biawak sesuka hati.

Kucing saya sendiri berjaya tewaskan ular tedung dewasa sewaktu ia berusia 8 bulan – tewaskan dari segi siapa yang hidup, bukannya siapa yang mati. Ular tersebut lari kerana saya masuk campur, tetapi mesti dijelaskan anak kucing tersebut berjaya memukul kepala ular itu dan berlari bertentangan dengannya. Tidak lama kemudian, anak kucing ini membunuh mengkarung dan menewaskan seekor biawak. Ada video menunjukkan kucing menyerang buaya dan beruang sehinggakan beruang tersebut lari lintang pukang walaupun saiznya boleh menewaskan kucing tersebut dengan mudah.

(beruang) http://www.youtube.com/watch?v=hfgV9X1uLZ0
(buaya) http://www.youtube.com/watch?v=je_9QhJFSR0
(ular) http://www.youtube.com/watch?v=Ox2CvVHKukE

Jangan terkejut – kucing memang mampu buat semua ini. Naluri mereka masih terkandung dalam zarah tubuh badan mereka. Jangan pandang rendah atau remeh. Pertarungan dengan ular memang satu perkara yang tidak boleh dibiarkan. Risikonya terlalu tinggi.

Berbeza dengan anjing, kucing-kucing moden sebenarnya berkelakuan sama seperti moyang-moyang liar mereka – ‘lybica’, ‘silvestris’, ‘ornata’, ‘cafra’ dan ‘bieti’. Apa yang sudah pasti, tiada evolusi dalam biologi kucing yang mengubahsuaikan sistemnya daripada sistem harimau atau singa. Tetapi oleh kerana persamaan ketara kucing-kucing moden dan saudara-saudara liar mereka, saintis tidak dapat mengenalpasti masa bermulanya penjinakan berdasarkan DNA.

Spesis anjing (canis lupus) pula mempunyai hierarki sosial iaitu kawanan anjing akan menuruti perintah seekor ketua (alpha), dimana sistem ini tidak wujud dalam naluri kucing. Itu yang dikatakan dengan ‘bangga diri’, kerana kucing tidak akan turut perintah sesiapa kecuali diri mereka sendiri.

Banyak pendapat meletakkan kucing-kucing jinak berkembang pesat dari Mesir. Memang logik pendapat ini, kerana kucing mempunyai status yang tinggi dalam mitologi Mesir sehingga dewa-dewa seperti Mafdet, Mehit dan Bastet mempunyai ciri-cirinya dan kucing juga merupakan haiwan yang dimumiakan.

Bukti arkeologi tertua ditemui di Cyprus daripada zaman 7,500S.M. Seekor kucing ditemui ditanam bersebelahan dengan manusia, bersama dengan ukiran-ukiran kepala yang mirip kucing-manusia. Kebarangkalian penanaman bersama mereka berdua memang disengajakan untuk menjelaskan keakraban hubungan mereka.

Di Hacilar, Turkey pula, patung-patung wanita mendukung kucing mengelirukan saintis oleh kerana Hacilar merupakan lokasi yang terletak di luar taburan spesis lybica. Ini bermakna, manusia membawa kucing ke sana, mengukuhkan logik penjinakan kucing yang terawal.

Sejauh mana hubungan kucing manusia bermula dan berkembang memang sukar dibincangkan secara terus buat masa sekarang. Apa yang sudah pasti, kucing dan manusia mempunyai hubungan yang luar biasa, berangkai dengan ekonomi, emosi dan kasih sayang.